Theobald-Baerwart-Schulhaus

S Theobald-Baerwart-Schuelhuus, bis 1968 Schuelhuus am Rhii, isch e Schuelhuus z Baasel. S Geböid isch vo de Baasler Archidekte Gustav und Julius Kelterborn baut worde und gältet as e Kulturguet, wo regionaali Bedütig het. Es het dr Naame vom Mundartdichder Theobald Baerwart überchoo. D Laag S Theobald-Baerwart-Schuelhuus im Matthys-Kwardier im Chläibaasel grad näbe dr Dreiroosebrugg. Beschriibig S Geböid isch e Massivbau mit eme integrierte Iiseskelett. Es het drei Stöck und zwäi Site- und äi Middelrisalit. Über e Stääge chunnt mä zu de Iigäng am Middelrisalit, wo für Mäitli und Buebe separaat si. S Bardeer isch mit rotem Sandstäi verchläidet. D Butzflechene vo de bäide oobere Stöck si drmit iigfasst. Verzierige git s käini. Dr Middelrisalit isch mit eme Dachriter in dr Form vom ene Uurdurm speziell uuseghoobe. Im Oste stoot e Durnhalle, wo zentraal an s Geböid aabaut isch. Ursprünglig het si d Pauseblätz vo de Mäitli und de Buebe drennt. Um s Geböide ume het s e Granitmuure mit eme Metallgländer druf. Gschicht S Schuelhuus het mä vo 1900 bis 1902 as Brimaarschuelhuus am Rhii baut. Im Februar 1968 het män em dr nöi Naame Theodor-Baerwart-Schuelhuus gee. Es isch baut worde in ere Zit, wo d Bevölkerig stark gwaggse isch, und mä z Baasel e Hufe nöiji Schulhüüser baut het. Ursprünglig het s 24 Klassezimmer gha und isch as Brimaarschuel brucht worde, denn für Chläiklasse und schliesslig vom Institut Kunst vo dr Fachhochschuel Nordwestschwiz (FHNW) und ere Primaarschuel. 2014/2015 isch s umfassend renowiert worde und isch sit denn e Sekundaarschuelhuus. Bi dr Renowierig het mä in Betracht zooge, ass dr Bedarf an Ruum gwaggse isch und au nöiji Standard in Ärdbeebesicherhäit, Energiieffizienz und Hindernisfreihäit umgsetzt. Doorum het mä dr Dachstock usbaut und e Lift installiert. Liddratuur Heimatschutz Basel (Hrsg.): Basel; Das innere Kleinbasel; Bauten des Fin de Siècle (= Baukultur entdecken). Basel 2019 (heimatschutz-bs.ch [PDF]). Bau- und Verkehrsdepartement Basel-Stadt, Städtebau & Architektur, Hochbauamt (Hrsg.): Theobald-Baerwart-Schulhaus Gesamtsanierung. Basel Januar 2016 (romanweyeneth.ch [PDF]). Weblingg Fuessnoote